정조 4년
庚子五月十一日卯時。上御誠正閣。朝講。大臣備局堂上。引見入侍時。領事李徽之。特進官鄭昌聖。同知事徐有寧。大司憲鄭一祥。特進官洪檢。參贊官趙時偉。獻納尹長烈。侍讀官姜忱。檢討官權以綱。假注書金熙采。記事官李𤧣金載瓚。領議政金尙喆。兼兵曹判書蔡濟恭。兼刑曹判書具善復。戶曹判書金華鎭。漢城左尹李柱國。訓鍊都正李敬懋。行副司直徐有慶。行副司直李性源。右承旨李度默。掌令柳孟養。事變假注書姜彙鈺。以次進伏訖。上讀自三千之徒。止朱子序前受音一遍訖。忱讀自子程子曰。止在格物一遍訖。上讀時受音一遍訖。上曰。上番陳文義。忱曰。明德與新民。雖爲一篇之綱領。體用俱備。三者中。止至善爲重。至善。卽事理當然之極處。過之非爲至善。不及亦非爲至善。以近日事言之。隄防。過則反側懷不安之心。不及則釁孼有僥倖之望。鎭安。過則言路有杜塞之患。不及則朝著成矯激之風。必也參前倚衡。十分稱停。務歸至當然後。可以無過不及之弊。此亦止至善之一端。伏願於此。推類而深留意焉。誠卽自强不息。無所間斷之謂也。天下萬事。苟無誠之之工。則不能終始如一。詩曰。靡不有初。鮮克有終。古之明君懿辟。始雖或勵精圖治。而終未免怠忽放肆。此無他。不能自强之攸致。是以魏徵。以十漸陳戒於其君。若使太宗。用工於誠意。則後豈有十漸之患。而貞觀之治。只止於貞觀乎。此章八條。孰非人君所當體驗者。而惟此誠意一關。尤爲切要於聖學工夫。留心加勉。區區之望。上曰。下番陳文義。以綱曰。慮而后能得一段言之。慮字之義。最爲深切。古人云不慮胡獲。又曰。人無遠慮。必有近憂。蓋處事之際。若不致慮。則終必有顚倒錯亂之患。此章之以一慮字結辭。可謂深且切矣。以目下之慮言之。近日頗有旱徵。君臣上下。正當爲先事之慮矣。今日特命賓對。兼行朝講。殿下宵旰之聖慮。孰不欽仰。而苟於此時。或忽先事之慮。則凡諸民憂國計。易致顚錯。伏願殿下。須於講學之暇。克軫先事之慮焉。且以物有本末。事有終始一段言之。此章總結上文兩節之意。本末終始之理會。固不可易言。學者用工。或多遺本而務末。始勤而終怠。至於人君之治法政謨。亦猶是也。苟能知所先後。則自然近道。而若不省察於本末之序。終始之分。則道之相遠。不啻楚越。伏願殿下。凡於萬機之暇。必念何者爲先。何者爲後。以臻於自然近道之域焉。上曰。領事陳文義。徽之曰。此章文義。玉堂上下番。已爲陳達矣。蓋明明德。乃大學之宗旨。而明德者。卽其指人之心也。心統性情。故朱子釋之曰。虛靈不昧。具衆理應萬事。虛靈卽心也。具衆理卽性也。應萬事卽情也。人之心。本自虛靈。而爲物慾所蔽。不能無失其本然之性。故大學之道。惟在於旣明我之明德。又推以及人。止於至善。而其所以爲工。亦惟在於致知格物。韋布之學。猶尙如此。況天下國家之本。在於人主之一心。人主之心正。則朝廷百官正。以至天下萬事。皆出於正。書曰。人心惟危。道心惟微。惟精惟一。允執厥中。此堯舜禹相傳之心法。而惟精惟一。允執厥中者。卽大學致知格物之要道也。今我聖上。聖學高明。克體三聖人心法。以明明德。推以至於吾民丕變。則是亦三聖之化。此臣區區仰望也。上曰。領事文義。好矣。經筵特進。次次陳文義。昌聖曰。大學一部。卽內聖外王之要道。所包至大。以經一章論之。二百餘字。語其要。則不過明明德三字而已。聖人之本意。大道之要旨。只在於三字。苟能推此三字之體。則用可自推而至於平天下之極工。大聖人言約不煩之義。亦可體驗矣。上曰。又次次陳之。有寧曰。玉堂經筵文義。好矣。臣無他奏。檢曰。上下番領事所奏甚好。臣別無可陳之語。時偉曰。玉堂上下番經筵特進已盡奏。他無可陳。上曰。兩司又陳文義。一祥長烈曰。臣等別無文義矣。上曰。今乃次對之日。且明明德文義。開卷則雖若暸然。而如欲論難。則竟日不足矣。仍命經筵先退。尙喆進伏曰。聖候。若何。上曰。一樣矣。尙喆曰。王大妃殿氣候。若何。上曰。一樣矣。尙喆曰。惠慶宮氣候。何如。上曰。一樣矣。尙喆曰。祈雨祭。將於望念間。觀勢爲之乎。上曰。予意亦然。上曰。卿觀昨日左相批答乎。尙喆曰。見之矣。上曰。批答有顚倒底意。病差後行公之外。似無他道矣。上曰。王大妃殿進御一錢重人蔘粟米飮一貼煎入。出榻敎尙喆曰。禮部咨文。先後出來。而使行留館時失火。旣由我國人之不謹。致此莫重頒詔之亦被灰燼。則使臣雖有寬免之咨。其在國體。終不可仍置。回還三使臣。竝施革職之典。令文任撰出奏文。具方物付送於今番使行之意。分付。何如。上曰。依爲之。出擧條冬至三使臣革職。出榻前定奪尙喆曰。頃因黃海前監司金熤狀啓。平山太白山城餉穀作錢上納事。筵稟分付矣。卽見道臣報備局者。則以今目下市直。決無準直發賣之路。留在各穀。姑令還分。竝與已分之穀。而秋成後代捧事枚擧。該府使牒呈。有此論報矣。卽今發賣之難。事勢誠然。待秋畢捧。使之依詳定作錢。而當其擧行之時。具由報備局之意。分付。何如。上曰。依爲之。出擧條尙喆曰。禮曹判書金熤。前後賓對。尙不一番入參。行副司直李鎭衡。亦不卽行公。事體誠極未安。竝推考。申飭察任。何如。上曰。依爲之。出擧條備局堂上金熤李鎭衡推考。申飭行公。出榻前定奪尙喆曰。當此悶旱之時。諸道各邑。不宜久曠。未下直守令。當日辭朝。如有受由上京之人。則分付該曹。囚家僮卽爲下送。何如。上曰。依爲之。出擧條未下直守令。當日辭朝。受由上京守令。囚家僮卽爲還送。出榻前定奪尙喆曰。各軍門亞將。極其苟艱。而摠管金海柱。方帶管城將之任。法不可兩帶。摠管許遞。何如。上曰。依爲之。出擧條副摠管金海柱許遞。出榻前定奪尙喆曰。槐院方多擧行之事。公事提調金夏材。旣已敍用。遠爲差下。使之着意察任。何如。上曰。依爲之。出擧條槐院公事提調金夏材。還爲差下。出榻前定奪上曰。實錄事可悶。徽之曰。近緣校正堂上之不備。今姑曠廢。合有變通之道乎。上命書傳敎曰。實錄之役。若此不已。將於何時了當乎。事之可悶。莫此爲甚。以校正堂上之不備。近又曠廢。堂上黃景源未承批。今姑降下。其代。校讎堂上蔡濟恭移差。與見在兩堂上。分年校正。實錄成書之後。先朝寶鑑。亦當次第編摩矣。先大王盛德大業之昭垂後世。必賴是書之出。而益可光明。則今日臣子。尤豈非慥慥處乎。以此令實錄諸臣知悉。惕意擧行。在外堂上。另加申飭。一兩日內上來。出傳敎上曰。領相觀此傳敎焉。尙喆曰。好矣。徽之曰。實錄廳謄錄郞廳之差下記事官。自是舊例。而今番謄錄郞廳之啓下時。未及考例。不得同時仰請矣。不帶記事官之銜。而參閱時政記。揆以事面。終覺未安。令該曹依例差下記事官。何如。如曰。依爲之。出擧條濟恭曰。日前以還穀單代捧守令之被罪斑駁。有溯考已例。後日稟處之命矣。單代捧。本無律名。故道臣或請罷黜。或請令該曹稟處。請以罷黜者。畢竟不過罷職而止。請以稟處者。該府施之以違制私律。以故。罪則同。而被勘。則有輕重班駁之歎矣。單代捧之弊。前日判付。旣已照燭無餘。不可不嚴加防禁。而臣意則不必創立無前律名。從今以後。如有單代捧守令之現發者。則道臣不得只請罷職。必以該府稟處爲請之意。定式頒布。則日後勘律。自可無或輕或重之弊。故敢此仰達矣。上曰。依爲之。出擧條上曰。戶判進前。華鎭進伏。上曰。孝徽宮入廟事。誠爲可悶。禫祭後。將欲移安于彰義宮。似爲便好。而同祠堂於懿昭廟。些有嫌焉。何以則爲好。華鎭曰。自前亦有如許之禮。今若廟同龕異。則似無可嫌矣。上曰。古人曰。同宮異室。此是一種儀文。而領相聽瑩。難於酬酢。卿其歸言之。華鎭曰。凡係差備內擧行之事。若以口傳分付。則勿爲奉行事。有所下敎。而至於工役之微細。進排之些少者。有難每每煩稟。何以爲之。上曰。此等處。有難數數以文跡。其在防奸之道。亦不可只憑口傳分付。此後微細。不得不及時以口傳擧行之事。以啓字牌爲準。如是申申下敎之後。差備內無論中官掖隷。或有口傳分付者。當重繩。更爲嚴飭。可也。出擧條上曰。吏曹判書洪樂命。參判金魯鎭。更卽牌招開政。出榻敎上曰。義州府尹與今日下直守令留待。夕講同爲入侍。出榻敎上曰。右副承旨入侍。出榻敎三司進前。上曰。擧其啓辭。一祥孟養長烈忱以綱等。請喬桐府黜置罪人鄭致達妻。快正王法。以洩神人之憤。上曰。不允。請還寢遠竄罪人韓翼謩。金吾草記勿施之命。仍施遠竄之典。上曰。不允。請放歸田里罪人金相福。亟令王府拿鞫嚴問。快正王法。上曰。不允。請黑山島圍籬罪人龜柱。亟加嚴鞫。快正王法。上曰。不允。請削黜罪人洪樂純。爲先中道付處。上曰。不允。一祥孟養長烈等。請彦衡養遂獻遂。竝令王府設鞫嚴問。上曰。不允。請還寢會遂絶島定配之命。仍令王府嚴鞫得情。上曰。不允。請還寢李觀源定配之命。更令王府設鞫得情。上曰。不允。請遲晩後物故罪人啓能。亟施孥籍之典。上曰。不允。請令王府一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。上曰。不允。請物故罪人志恒之支屬應坐者。絶島散配。上曰。亟停勿煩。請洪國榮爲先亟施遠竄之典。上曰。速停此啓也。一祥孟養等。請興陽縣爲奴罪人河翼龍。南海縣爲奴罪人金重得。亟令王府設鞫得情。快正王法。上曰。不允。請梁山郡定配罪人錫達。依律處斷。上曰。不允。請大靜縣定配罪人聖中。亟令王府設鞫嚴問。期於得情。快正王法。上曰。不允。請削版罪人有臣宗甲義駿。竝令王府設鞫嚴問。依律處斷。上曰。不允。請鍾城府定配罪人趙濟泰。海南縣定配罪人李潤成。更令王府設鞫得情。施以當律。上曰。亟停勿煩。請楸子島定配罪人趙嵎。亟寢酌處之命。亟令王府設鞫得情。快正王法。上曰。亟停勿煩。請薪智島荐棘罪人瑩中。設鞫嚴問。快施當律。上曰。不允。請濟州牧定配罪人後樂。亟令王府更加嚴鞫。期於得情。上曰。不允。請三水府定配罪人孫效忠。泗川縣定配罪人柳仁培。放逐本鄕罪人李鳳昌沈德一李德成。罪人申世輝蔡伯周盧聖翊。仍令王府更加嚴鞫。期於得情。上曰。不允。請楸子島安置罪人李普行。亟令王府拿鞫嚴問。上曰。不允。一祥等曰。今我聖上。以悶旱修省之意。有法筵延訪之擧。臣等不勝欽仰。昔朱子遇災陳箚。有曰。克己自新。出言行事之際。常若皇天上帝臨之在上。又申飭中外。大小之臣。同寅協恭。日夕講議而交修焉。則庶乎災害日去。而福祿日來矣。噫。對越上帝。卽是天德王道之本。殿下固當求之於方寸之內。而群下之同寅協恭。亦惟在於殿下導率勉飭之如何耳。向日常參。下敎曰。躬自勞苦。嗚呼。勤學勤政。我朝家法。殿下益加勤勉。標準於上。而責勉群工。使皆寅協。殫忠竭智。奔走率職。則庶績咸熙。災轉爲祥矣。伏願留神焉。上曰。所陳切實。當留意矣。長烈。請大靜縣爲奴罪人金壽賢。更令王府設鞫嚴問。依律處斷。上曰。不允。請爲奴罪人河翼龍金重得。亟命王府設鞫得情。快正王法。上曰。不允。請海南縣定配罪人李弘濟。亟令王府設鞫嚴問。上曰。不允。請大靜縣定配罪人聖中。放逐罪人有臣宗甲義駿等。亟令王府。設鞫嚴問。期於得情。快正王法。上曰。不允。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府嚴鞫得情。快正王法。上曰。不允。請定配罪人具翼遠。亟寢酌處之命。仍令王府嚴鞫得情。快施當律。上曰。不允。請減死安置罪人大燮。亟寢酌處之命。仍令王府設鞫得情。快正王法。上曰。不允。請減死罪人弼海。亟寢酌處之命。仍令王府設鞫得情。快正王法。上曰。不允。請遠竄罪人安兼濟李宅鎭。亟命王府。更加嚴鞫。期於得情。依律處斷。上曰。亟停勿煩。請恒善支屬。亟命散配。日謙兄弟。竝投絶島。以嚴隄防。上曰。不允。請荐棘罪人瑩中。亟令王府設鞫嚴問。快施當律。上曰。不允。請固城縣投畀罪人李鎭常。巨濟府絶島安置罪人朴宗集。亟令王府拿鞫得情。施以當律。上曰。不允。請濟州牧減死定配罪人範聖。依律處斷。上曰。不允。請減死定配罪人德秀。亟令王府更加嚴鞫。快正王法。上曰。不允。請鎭海縣定配罪人埏。亟令王府拿鞫得情。仍施當律。其應坐支屬。不可遠地散配而止。亦竝施絶島散配之典。上曰。亟停勿煩。請逆賊尙魯。亟施孥戮之典。上曰。不允。上命退。諸臣以次退出。